汾陰行
作者：李嶠
朝代：唐

paragraphs: 君不見昔日西京全盛時，汾陰后土親祭祠。
齋宮宿寢設儲供，撞鐘鳴鼓樹羽旂。
漢家五葉才且雄，賓延萬靈朝九戎。
栢梁賦詩高宴罷，詔書法駕幸河東。
河東太守親掃除，奉迎至尊導鑾輿。
五營夾道列容衞，三河縱觀空里閭。
回旌駐蹕降靈場，焚香奠醑邀百祥。
金鼎發色正焜煌，靈祇煒燁攄景光。
埋玉陳牲禮神畢，舉麾上馬乘輿出。
彼汾之曲嘉可遊，木蘭爲楫桂爲舟。
櫂歌微吟綵鷁浮，簫鼓哀鳴白雲秋。
歡娛宴洽賜羣后，家家復除戶牛酒。
聲明動天樂無有，千秋萬歲南山壽。
自從天子向秦關，玉輦金車不復還。
珠簾羽扇長寂寞，鼎湖龍髯安可攀。
千齡人事一朝空，四海爲家此路窮。
豪雄意氣今何在，壇場宮館盡蒿篷。
路逢故老長歎息，世事回環不可測。
昔時青樓對歌舞，今日黃埃聚荆棘。
山川滿目淚沾衣，富貴榮華能幾時。
不見秪今汾水上，唯有年年秋雁飛。